**Unicus** sitt kontor på Lysaker
**Unicus AS** er et norsk konsulentselskap som spesialiserer seg på å ansette mennesker med Asperger syndrom. Selskapet jobber innen data engineering, data science, utvikling og test og kvalitetssikring av IT-systemer. Unicus har levert tjenester til kunder som Gjensidige, DNB, Equinor og Telenor. Unicus ble startet opp av Lars Johansson-Kjellerød i 2009. Ved utgangen av 2022 hadde de i underkant av 190 ansatte hvorav rundt 85 % har diagnosen Asperger syndrom. Unicus har hovedkontor på Lysaker i Bærum og startet i 2017 også opp kontorer i Stockholm og Stavanger. Etter det har de etablert seg i Helsinki (2019), Gøteborg (2021), Malmø (2021) og Utrecht (2021).

Historie
--------

Lars Johansson-Kjellerød grunnla Unicus i 2009. Før det jobbet han som aksjemegler i den islandske banken Landsbanki. Da banken gikk konkurs som en del av den islandske bankkrisen ønsket han å starte noe eget. Han ble inspirert av den svenske bedriften Left is Right og den danske bedriften Spesialistene, som begge spesialiserer seg på å ansette mennesker med Asperger syndrom, og bestemte seg for å starte opp noe tilsvarende i Norge.

I 2009 startet også investeringsselskap Ferd AS opp en egen avdeling for sosialt entreprenørskap. Johansson-Kjennerød kontaktet Ferds eier, Johan H. Andresen, og Unicus ble med som en av de første bedriftene i det nye mentorprogrammet til Ferd sosiale entreprenører, som også forpliktet seg til å investere 1,5 millioner kroner i selskapet årlig fra 2009 til 2011. I løpet av 2009 ansatte Unicus fire mennesker med Asperger syndrom og fikk sitt første konsulentoppdrag fra Telenor. I løpet av 2012 hadde Unicus ni ansatte og omsatte konsulenttjenester for 6,5 millioner kr. I 2013 utvidet de virksomheten og økte omsetningen til 12,4 millioner kr.

I 2016 investerte Ferd ytterligere ti millioner i Unicus for en samlet eierandel på 37,7 %. Kapitalen fra denne investeringen ble blant annet bruk til å finansiere en utvidelse av virksomheten med oppstart av kontorer i Stockholm og Stavanger. I slutten av 2016 ble Christian Ursin-Holm ansatt som ny daglig leder i selskapet, mens Johansson-Kjennerød gikk over til rollen som forretningsutvikler med fokus på internasjonal ekspansjon. Fra 2016 til 2022 økte Unicus antall ansatte med Asperger syndrom fra 21 til 160.

Referanser
----------

1. ↑  «Unicus». *Ferd SE resultatrapport 2017*. Besøkt 31. mai 2018.
2. ↑  «Vekst for norsk IT-selskap med unike ressurser». *Mynewsdesk* **(norsk)**. Arkivert fra originalen 11. september 2018. Besøkt 31. mai 2018.
3. ↑  «De ansetter bare autister». *Aftenposten*. Besøkt 1. juni 2018.
4. ↑  Skarsgård, Marianne L. «I dette selskapet har Andresen investert 14,5 mill. - hegnar.no» **(norsk)**. Besøkt 31. mai 2018.
5. ↑  «De ansetter bare autister». *Aftenposten*. Besøkt 31. mai 2018.
6. ↑  «Unicus AS - Lysaker - Regnskap». *www.proff.no*. Arkivert fra originalen 11. september 2018. Besøkt 31. mai 2018.
7. ↑  «Unicus AS - Lysaker - Roller og kunngjøringer». *www.proff.no*. Besøkt 31. mai 2018. [*død lenke*]
8. ↑  «Testing av IT-systemer | Norge | Unicus AS». *Testing av IT-systemer | Norge | Unicus AS* **(engelsk)**. Besøkt 31. mai 2018.

Eksterne lenker
---------------

* Hjemmesiden til Unicus
* Ferd sosiale entreprenører